**Jegyzőkönyv**

**Nagykovácsi Nagyközség Önkormányzat**

**Képviselő-testületének rendkívüli nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2017. június 13. (kedd) 9 óra 30 perc**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Meghívottak:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Pintér Lajos Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő */késett/*, Honti Zoltán képviselő, Tegzes Endre képviselő

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Megjelent továbbá:** dr. Fegyveres-Fiskál Gábor alpolgármester

**Kiszelné Mohos Katalin polgármester:** Tisztelettel és szeretettel köszöntök mindenkit rendkívüli Képviselő-testületi ülésünkön ismételten. Azért mondom, hogy ismételten, mert már két napirendi pontot zárt ülésen megtárgyaltunk. Egyrészt a leendő településüzemeltetési intézmény vezetőjének megválasztásáról, másrészt a díszpolgári cím és a Nagykovácsiért emlékérmek odaítéléséről döntött a testület. A mai rendkívüli ülés összehívását a településüzemeltetési intézmény vezetői pályázatának elbírálási határideje indokolta. A zárt ülésen még 6 fővel volt jelen a testület, de Fodor Attilának munkahelyi elfoglaltsága miatt el kellett mennie. A testület határozatképes. Gerely Gábor, dr. Klein Katalin és dr. Szabó András jelezték távollétüket. Mielőtt a Képviselő-testület ülését megkezdjük, három eseményről szeretnék tájékoztatást adni.

Elsőként egy nagy örömhírrel szolgálok. A „Dunán innen, Tiszán túl” – Kárpát-medencei Gyermek- és Ifjúsági Népművészeti Tehetségkutató Versenyen egy nagykovácsi csoport – a 3. c osztályosok közül kilenc kislány – első helyezést ért el népdal I. kategóriában. Nagyon büszkék vagyunk rájuk, és köszönjük szépen, hogy ilyen példásan képviselték Nagykovácsit és további sikereket kívánunk nekik. Az oklevelet és a kislányokat be fogjuk mutatni Facebook oldalunkon.

Túl vagyunk a Varázskastély fesztiválon, ami óriási, nem várt érdeklődésre tartott számot. Kb. 5-6 ezer látogatója volt a fesztiválnak. Az időjárás is szerencsésen alakult. A legszebb visszajelzés az volt, amit egy kedves ismerősön mondott nekem, aki nem nagykovácsi lakos, hogy nagyon jó volt látni ilyen sok mosolygó és elégedett embert és ilyen sok-sok gyereket. Olyan jó érzés volt látni, hogy mindenki élvezi azokat a napokat, mindenki jól érzi magát. Volt benne egy összetartozás érzés, amire mindig is vágytam, hogy Nagykovácsiban meglegyen.

Van egy nagyon rossz hírem is, amit nem is kellene elmondani, hiszen mindenki nagyon jól látja, hogy sajnos a Zöld Bicske Kft. nem látja el megfelelően a feladatát. Nagykovácsi már két hete küzd ezzel a problémával. Az önkormányzat már azonnal intézkedett, amikor a zöld hulladék elszállítása nem történt meg. Azóta kikerült a papírhulladék is, és most a műanyag. Az önkormányzat mindent megtesz annak érdekében, hogy a lehető legrövidebb időn belül megtörténjen a hulladék-elszállítás. Igyekszünk kihasználni a szerződés, illetve a jogszabály adta lehetőségeket, gondolok itt akár kötbérezésre, illetve arra, hogy csak a részleges teljesítés igazolására kerül sor. Azt még hozzátenném, hogy napi szinten beszélünk az igazgatóval, aki megindokolta, hogy miért van ez az elmaradás. Több gépkocsi meghibásodott, illetve kevés gépkocsi és kevés gépkocsivezető áll rendelkezésre. Jelenleg is munkatársakat keresnek. Az a kérésük, hogy továbbra is hagyjuk a ház előtt a szelektív hulladékokat, mert amint lehet, jönni fognak érte és elszállítják. Az önkormányzat tényleg minden lehetőséget kihasznál. Felmerült akár annak a lehetősége is, hogy felbontjuk a Zöld Bicske Kft-vel a szerződést, azonban csak abban az esetben kívánjuk ezt megtenni, amikor már biztosan látjuk, hogy hogyan oldódik meg a továbbiakban a szemétszállítás. Ezért mindenkinek nagyon kérem a türelmét, de én nagyon bízom benne, hogy most már rövid időn belül megoldódik ez a probléma.

Most pedig kezdjük meg a napirendek tárgyalását. A napirend elfogadására már a zárt ülésen sor került, ezért a 3. napirendi ponttal folytatjuk.

**3. napirendi pont**

**Döntés Nagykovácsi Nagyközség Önkormányzat Képviselő-testületének a közterületen történő szeszes ital fogyasztás szabályairól szóló önkormányzati rendeletének megalkotásáról**

**Kiszelné Mohos Katalin polgármester**: Ennek a rendeletnek a megalkotását sok minden indokolta. Mi magunk is tapasztaltuk ezt, emellett írásban és szóban is érkezett hozzánk panasz a szeszes ital fogyasztással kapcsolatban. Átadom a szót dr. Halmosi-Rokaj Odett aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Ügyrendi bizottság tárgyalta, Átadom a szót Bánóczi Margit elnök asszonynak, hogy ismertesse az Ügyrendi bizottság álláspontját.

**Bánóczi Margit ÜB elnöke:** Az előterjesztést az Ügyrendi bizottság tárgyalta. 4 igen szavazattal elfogadásra javasolja a Képviselő-testületnek.

**Kiszelné Mohos Katalin polgármester:** Köszönöm. Kérdezem, hogy van-e további kérdés, hozzászólás. Nincs, akkor az előterjesztés szerint szavazzunk a rendelet tervezetről. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 5 tagja 5 igen, ellenszavazat és tartózkodás nélkül megalkotta Nagykovácsi Nagyközség Önkormányzatának 15/2017. (VI. 13.) önkormányzati rendeletét a közterületen történő szeszesital fogyasztás szabályairól.**

**4. napirendi pont**

**A Duna-Vértes Köze Regionális Hulladékgazdálkodási Társuláshoz való csatlakozással és kilépéssel kapcsolatos döntések meghozatala**

**Kiszelné Mohos Katalin polgármester**: Kérem dr. Visnyay Noémi osztályvezető asszonyt, hogy ismertesse az előterjesztést.

**dr. Visnyay Noémi osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm szépen. Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke**: A rendelet tervezetet az Ügyrendi bizottság tárgyalta, 4 igen szavazattal elfogadta és elfogadásra javasolja a testület számára.

**Kiszelné Mohos Katalin polgármester:** Köszönöm. Kérdezem, hogy van-e kérdés, észrevétel. Nincs. Akkor szavazzunk a határozati javaslatról az előterjesztésben foglaltak szerint. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**88/2017. (VI. 13.) HATÁROZATA**

**Tárgy: a Duna-Vértes Köze Regionális Hulladékgazdálkodási Társuláshoz való csatlakozással és a Társulásból kilépéssel kapcsolatos döntések meghozatala**

Nagykovácsi Nagyközség Önkormányzat Képviselő–testülete a 2011. évi CLXXXIX. törvény (Mötv) 47. §. (2) bekezdés, 89. §. (1)-(2) bekezdése, továbbá Duna-Vértes Köze Regionális Hulladékgazdálkodási Társulás Társulási Megállapodásának vonatkozó rendelkezései alapján – minősített többséggel hozott határozatával – hozzájárul ahhoz, hogy

1. **Kisoroszi Község Önkormányzata** az előírt hat hónapos időköz leteltével és a KEHOP Irányító Hatóság előzetes írásbeli hozzájárulása birtokában tagként csatlakozzon a Duna-Vértes Köze Regionális Hulladékgazdálkodási Társuláshoz.
2. **Szigetszentmiklós Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.
3. **Szigethalom Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.
4. **Halásztelek Város Önkormányzata** a **Társulási Megállapodás** vonatkozó részében, valamint a **Társulás** **19/2017. (V. 30.) sz. Határozatában** ***(A változat)*** előírtak teljesülése és a KEHOP Irányító Hatóság előzetes írásbeli hozzájárulása birtokában a Duna-Vértes Köze Regionális Hulladékgazdálkodási Társulásból kilépjen.

A Képviselő-testület felkéri a polgármestert, hogy a határozatot a Duna-Vértes Köze Regionális Hulladékgazdálkodási Társulás részére küldje meg.

**Felelős:** polgármester

**Határidő:** 2017. június 30.

**5. napirendi pont**

**A Nagykovácsi Településüzemeltetési Nonprofit Kft. könyvvizsgálójának megbízása**

**Kiszelné Mohos Katalin polgármester**: Kérem aljegyző asszonyt, hogy ismertesse az előterjesztést.

**dr. Halmos-Rokaj Odett aljegyző**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést a Pénzügyi bizottság tárgyalta. Átadom a szót Tegzes Endre elnök úrnak hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. 3 igen, 1 nem szavazattal elfogadásra javasolta.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**89/2017. (VI. 13.) HATÁROZATA**

**Tárgy:** **A Nagykovácsi Településüzemeltetési Nonprofit Kft. könyvvizsgálójának megbízása**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Településüzemeltetési Nonprofit Kft. könyvvizsgálatával a Szita és Társai Könyvvizsgáló, Tanácsadó és Szolgáltató Kft.-t (székhely: 7400 Kaposvár, Kereszt u. 1., Cg.:14-09-305663, eljáró könyvvizsgáló: Szita László) bízza meg a végelszámolás befejezéséig 130.000 Ft+Áfa megbízási díjért.

Felhatalmazza az Ügyvezetőt a szükséges intézkedések megtételére.

**Határidő:** azonnal

**Felelős:** Ügyvezető

**6. napirendi pont**

**Döntés a 2017. május 7-én bekövetkezett, ebr42 353 448 számú vis maior pályázat beadásához önrész biztosításáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést a Pénzügyi bizottság tárgyalta. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A bizottság 4 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**90/2017. (VI. 13.) HATÁROZATA**

**Tárgy: Döntés a 2017. május 7-én bekövetkezett, ebr42 353 448 számú vis maior pályázat beadásához önrész biztosításáról**

Nagykovácsi Nagyközség Önkormányzatának Képviselő-testülete úgy határozott, hogy vis maior támogatás címen pályázatot nyújt be a Belügyminisztériumhoz.

A káresemény megnevezése: A 2017. május 7-én hirtelen lezúduló csapadékhullás következtében károsodási helyszínek jelenleg balesetveszélyesek, a közutak járművel nehezen járhatók, a burkolatok és a padkák jelentős mértékben sérültek, részben megsemmisültek. A Kálvária sétány (hrsz. 2231) Mátra utcától Völgy utcáig tartó, 130 fm-es szakaszán a burkolat és a padka károsodott, a téli extrém erős fagy, olvadás, visszafagyás ismétlődése miatt töredezetté vált burkolatot, a rendszeres karbantartás ellenére, az út egyik oldalán a csapadékvíz teljes egészében lemosta. Az Erdősétány utca (hrsz. 2119) a Mátra utca és a Gerecse utca közötti, valamint a Kút köz és a Turista utca közötti, 180 fm-es és 190 fm-es szakaszán mind a burkolat, mind a padka károsodott, balesetveszélyessé vált.

A káresemény forrásösszetétele:

|  |  |  |
| --- | --- | --- |
| Megnevezés | 2018. év | (%) |
| Saját forrás | 5.076.841 | 10 |
| Biztosító kártérítése | - | - |
| Egyéb forrás | - | - |
| **Vis maior támogatási igény** | **45.691.560** | **90** |
| Források becsült költsége összesen | 50.768.401 | 100 |
| Kapcsolódó fejlesztési feladatok önkormányzati forrásból | A „Nagykovácsi belterületi közlekedési, vízépítési létesítményeinek építése, karbantartása 2017-től” tárgyú keretszerződés egységárai szerint. | projekten kívül |

A károk helyreállításának szakértő által becsült költsége 50.768.401,- forint, melynek fedezetét az Önkormányzat a megjelölt saját forrás erejéig tudja biztosítani. Az Önkormányzat továbbá külön projekt keretében, saját forrásból biztosítja a helyszíni ellenőrzést végző Bizottság által megjelölt fejlesztési feladatok díját, a 3 évre megkötött, „Nagykovácsi belterületi közlekedési, vízépítési létesítményeinek építése, karbantartása 2017-től”tárgyú keretszerződés terhére.

A Képviselő-testület a támogatáshoz szükséges 5.076.841,- forint önerőt az Önkormányzat 2018. évi vis maior kerete terhére biztosítja.

A Képviselő-testület a helyszíni ellenőrzést végző Bizottság által megjelölt fejlesztési feladatok megvalósításához szükséges összeget a „Nagykovácsi belterületi közlekedési, vízépítési létesítményeinek építése, karbantartása 2017-től”tárgyú keretszerződés terhére biztosítja.

Nagykovácsi Nagyközség Önkormányzatának Képviselő-testülete kijelenti, hogy a káreseménnyel érintett összes vagyonelem az önkormányzat tulajdonát képezi, valamint a további nyilatkozatokat teszi:

* A rendkívüli időjárás okozta káreseményekhez kapcsolódó vagyontárgyakra biztosítással nem rendelkezik, így a káreseményre biztosítási összeget nem igényelt.
* Az önkormányzat a megrongálódott építményeket önerőből helyreállítani nem tudja.
* Vállalja a költséghatékonyság és a megvalósíthatóság szempontjaira tekintettel történő helyreállítást.
* Az önkormányzat más – a tulajdonában lévő – vagyontárggyal a feladatát nem tudja ellátni.

A Képviselő-testület felhatalmazza a Polgármestert a pályázat benyújtására.

**Határidő**: azonnal

**Felelős:** Polgármester, Jegyző

**7. napirendi pont**

**Döntés a Nagykovácsi belterület 4901-5049 helyrajzi számú telekcsoport (Kecskehát) telekalakítási megállapodásának jóváhagyásáról**

**Kiszelné Mohos Katalin polgármester**: Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester**: Köszönöm.Az előterjesztést az Ügyrendi bizottság és a Pénzügyi bizottság is tárgyalta. Először átadom a szót Bánóczi Margitnak, hogy ismertesse a bizottság álláspontját.

**Bánóczi Margit ÜB elnöke**: Az Ügyrendi bizottság ülésén dr. Lovas András vetette fel az adózással kapcsolatos kérdést. Ezután fogalmazott meg a bizottság módosító indítványt, és ezzel együtt 4 igen szavazattal fogadta el a bizottság a határozati javaslatot.

**Kiszelné Mohos Katalin polgármester**: Köszönöm. Most átadom a szót Tegzes Endre elnök úrnak, hogy ismertesse a bizottság álláspontját.

**Tegzes Endre PB elnöke**: A Pénzügyi bizottság az Ügyrendi bizottsággal közösen módosító indítványt fogalmazott meg a határozati javaslathoz. Ezt leginkább a módosító indítvány indoklásának a felolvasásával foglalhatnám össze: A Bizottságok álláspontja szerint az a szerződés aláírásának feltétele legyen, hogy a tulajdonos-társak teljesítsék a tulajdonukkal járó állampolgári kötelezettségüket és járuljanak hozzá Nagykovácsi közterheihez. Arról van szó, hogy a tulajdonosok adófizetés szempontjából elmaradásban vannak, ebben most javulás tapasztalható, de mi azt szeretnénk, ha ez teljes egészében teljesülne. Ezzel a módosítással a bizottság egyhangúlag elfogadta a határozati javaslatot.

**Kiszelné Mohos Katalin polgármester:** Köszönöm. Kérdezem, hogy a testület tagjainak van-e kérdése, hozzászólása. Nincs. Akkor szavazzunk a módosított határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 5 tagja 4 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**91/2017. (VI. 13.) HATÁROZATA**

**Tárgy: Döntés a Nagykovácsi belterület 4901-5049 helyrajzi számú telekcsoport (Kecskehát) telekalakítási megállapodásának jóváhagyásáról**

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi belterület 4901-5049 helyrajzi számú telekcsoport (Kecskehát) tulajdonosai között kötendő telekalakítási megállapodást tulajdonosként a határozat melléklete szerinti tartalommal jóváhagyja.

Felhatalmazza a Polgármestert, hogy Nagykovácsi Nagyközség Önkormányzatán kívüli valamennyi tulajdonos aláírását követően aláírja a telekalakítási megállapodást. Az aláírás további feltétele, hogy a 4901-5049 helyrajzi számú telekcsoporton belül egyetlenegy ingatlan vonatkozásában se álljon fenn telekadó-tartozás, vagy telekadóra vonatkozó jogvita.

**Határidő:** az aláírásokat követően azonnal

**Felelős:** polgármester, jegyző

**8. napirendi pont**

**Döntés az un. állami főépítészi eljárásban történő HÉSz módosítás megrendeléséről**

**Kiszelné Mohos Katalin polgármester**: Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester**: Köszönöm.Az előterjesztést a Pénzügyi bizottság tárgyalta. Átadom a szót Tegzes Endre elnök úrnak, hogy ismertesse a bizottság álláspontját.

**Tegzes Endre PB elnök:** Köszönöm. Az előterjesztést a bizottság tárgyalta, 4 igen szavazattal elfogadásra javasolja.

**Kiszelné Mohos Katalin polgármester**: Köszönöm szépen*.* Van-e kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 5 tagja 5 igen ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**92/2017. (VI. 13.) HATÁROZATA**

**Tárgy: Döntés az un. állami főépítészi eljárásban történő HÉSz módosítás megrendeléséről**

Nagykovácsi Nagyközség Önkormányzatának Képviselő-testülete az úgy dönt, hogy kezdeményezi a Helyi Építési Szabályzat (HÉSz) un. állami főépítészi eljárás szerinti államigazgatási egyeztetési körbe tartozó módosítását, különös tekintettel a Hrsz:4388 ingatlan építési helyének módosítására.

A tervezési költség viselője a Hrsz:4388 ingatlan tulajdonosa.

A szerződés aláírásának feltétele a tervezési díj fedezetének biztosítása az Önkormányzat felé.

Felhatalmazza a Polgármestert és a Jegyzőt a szükséges lépések megtételére, a tervezési szerződés aláírására.

**Határidő:** folyamatos

**Felelős:** polgármester, jegyző

**Kiszelné Mohos Katalin polgármester:** Köszönöm szépen. Van-e további kérdés? Amennyiben nincs a Képviselő-testület nyílt ülését 10 óra 02 perckor bezárom.

K.m.f.

Kiszelné Mohos Katalin Papp István

polgármester jegyző